Englantilaisfanit ovat erityistarkkailussa turnauksen ajan.

Jalkapallon MM-kisat järjestetään Venäjällä ensi kesänä.

Isäntämaa varautuu tiukoin toimin maahan saapuviin jalkapallofaneihin ja erityisesti englantilaisiin, jotka ovat tunnettuja runsaasta alkoholinkäytöstään ja häiritsevästä käytöksestään.

Brittilehti Mirrorin mukaan venäläiset tuovat takaisin neuvostoajoilta tutut vytrezvitelit eli selviämisasemat.

Vytrezvitelit kehiteltiin 1900-luvun alussa, jotta humalaiset työmiehet eivät sammuisi hankeen ja jäätyisi kuoliaiksi. Se olisi johtanut työvoiman puuttumiseen ja sitä kautta negatiivisesti talouteen.

1930-luvulta eteenpäin selviämisasemat muuttuivat koleiksi huoneiksi ilman kunnon peittoja, mutta myöhemmin sänkyihin tuotiin tyynyt ja peitot. Asemilla oli myös kylmät suihkut, jotta aggressiivisimmat tapaukset saatiin taltutettua. Yhdessä vaiheessa jokaisen asemalle tuodun henkilön työpaikalle lähetettiin tieto tapahtuneesta, mikä saattoi johtaa jopa potkuihin.

Päivystyspartio poimi humaltuneet kyytiinsä ja vei asemalle, jossa lääkäri tutki heidän ja tarvittaessa lähetti sairaalaan.

Englantilaisten määrä vähenee

Mirrorin tietojen mukaan humaltuneille brittifaneille voidaan laittaa vaipat ja heidät voidaan kahlita selviämisen ajaksi.

Venäjälle odotetaan huomattavasti vähemmän brittifaneja kuin viime vuoden EM-kisoihin, jotka järjestettiin Ranskassa. Siellä oli arviolta 500 000 englantilaista, kun Venäjän kisoihin heitä on tulossa vain 20 000.

Tähän saattaa vaikuttaa pelko: useita englantilaisfania loukkaantui ja kaksi vaipui koomaan, kun venäläiset huligaanit hyökkäsivät heidän kimppuunsa Marseillessa EM-kisojen aikaan.

Viime vuoden EM-kisoissa tapahtui väkivaltaisia yhteenottoja.­

Iso-Britannian ulkoministeriö on tiedottanut rajoituksista alkoholinmyynnissä Venäjällä MM-kisojen aikaan.

– Alkoholin myynti on kielletty turnaukseen liittyvien tapahtumien yhteydessä. Alkoholia ei myydä stadioneilla otteluiden aikana. Alkoholin myynti ja nauttiminen lasiastioista on kielletty iltaisin ja pelipäivinä tietyissä kaupungeissa, ministeriö tiedotti.

Venäjä on antanut porttikieltoja myös omille kansalaisilleen. Yhteensä 109 jalkapallohuligaania – joiden joukossa myös yksi nainen – on saanut pannan jokaiseen MM-otteluun.

Kielto tuli Venäjän sisäministeriöltä, joka tunnisti 2 750 huligaania ja antoi porttikiellon pahimmille heistä. Kiellon rikkomisesta seuraa 15 päivän vankilatuomio tai vajaan 400 euron sakot.

MM-turnaus alkaa 14. kesäkuuta ja finaali pelataan 15. heinäkuuta.